«ТекIуэныгъэм и щиху» зэщIэхъееныгъэр ди къалащхьэм щрагъажьэ
Урысейм и телекоммуникацэ оператор нэхъыщхьэу плIым ящыщ МТС-м и жэрдэмкIэ ирагъэжьа «ТекIуэныгъэм и щиху» зэщIэхъееныгъэм, къэралым и къалэу 17-м зыщызыубгъуам, мэлыжьыхьым и 26-м хыхьащ Къэбэрдей-Балъкъэрым и къалащхьэри.
Мы Iуэхур щрагъэжьащ Волгоград къалэм. Абы щыIэщ илъэси 100 зи ныбжь щиху жыг цIэрыIуэр, Хэку зауэшхуэм и зэманым зэтракъута къалэм къыщына жыг закъуэр. Ар къэралым и цIыхухэм я хахуагъэмрэ лIыгъэмрэ я дамыгъэу уващ.
Ди республикэм и къалащхьэм щиху жыгыщIэ щыхасащ «ЩIыхьым и мафIэ мыужьыхыж» мемориалым пэмыжыжьэу. Абы теухуа дауэдапщэм кърихьэлIащ Хэку зауэшхуэм и ветеранхэр, Налшык къалэ округым и щIыналъэ администрацэм и Iэтащхьэ Алэкъей Арсен, МТС-м и къудамэу КъБР-м щыIэм и унафэщIхэр, КъБР-м и Парламентым и депутатхэр, щIалэгъуалэ зэгухьэныгъэхэм я лIыкIуэхэр.
ТекIуэныгъэм и щиху жыгыщIэр къызэхуэсахэм я цIэкIэ хасащ къалэм и ветеранхэм я тхьэмадэ Абдуллаев Мустэфа, Сталинград щекIуэкIа зауэшхуэм хэта Герасименкэ Нинэ, МТС-м и IуэхущIапIэу КъБР-м щыIэм и унафэщI Залиханов Ельдар сымэ.
Налшык къалэ округым и щIыналъэ администрацэм и пресс-IуэхущIапIэ.
